एडीएम ई यूके उपाध्याय ने शुक्रवार को मंडी समिति के तीन केंद्रों का औचक निरीक्षण किया। टीम के पहुंचने पर पीसीएफ का ठेकेदार राजीव अग्रवाल मौके से भाग गया। वहां के केंद्र प्रभारी ने ठेकेदार की शिकायत की और गेहूं खरीद में कालाबाजारी करने का आरोप भी लगाया। उन्होंने कहा कि ठेकेदार ने खुले में गेहूं की पांच गांठें छोड़ दी हैं। एक गांठ में पांच सौ बोरे होते हैं। इससे गेहूं का काफी नुकसान हो रहा है। एडीएम-ई ने ठेकेदार का ठेका निरस्त करने और उन्हें ब्लैक लिस्ट करने के आदेश कर दिए हैं। एडीएम-ई यूके उपाध्याय ने बताया कि खाद्य विभाग और एनसीसीएफ गेहूं खरीद केंद्रों का भी निरीक्षण किया गया, जहां हमने किसानों के बकाया राशि का शीघ्र भुगतान करने और बोरों की कमी को दूर करने को कहा है।